b'\n_START_ARTICLE_\nMonika Haukan\xc3\xb5mm\n_START_SECTION_\nHaridus\n_START_PARAGRAPH_\nL\xc3\xb5petas 1998. aastal Tartu \xc3\x9clikooli sotsiaalt\xc3\xb6\xc3\xb6 eriala bakalaureuse\xc3\xb5ppe ja kaitses bakalaureuset\xc3\xb6\xc3\xb6 \xe2\x80\x9cPs\xc3\xbc\xc3\xbchikah\xc3\xa4iretega inimeste rehabilitatsiooni olukord Tartu linnas\xe2\x80\x9d, juhendaja Riina Kiik. \xc3\x95ppinud Tartu \xc3\x9clikooli Euroopa Kolled\xc5\xbei ja Tallinna \xc3\x9clikooli sotsiaalt\xc3\xb6\xc3\xb6 magistri\xc3\xb5ppes.\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb6\xc3\xb6tas Tartu Vaimse Tervise Hooldekeskuse projektijuhina. Aastatel 2005\xe2\x80\x932010 Sotsiaalministeeriumi hoolekande osakonna n\xc3\xb5unik ning eakate ja puuetega inimeste poliitika juht. 2010. aasta oktoobrist Eesti Puuetega Inimeste Koja juhatuse esimees._NEWLINE_Eesti Haigekassa n\xc3\xb5ukogu liige ja Haapsalu Neuroloogilise Rehabilitatsioonikeskuse n\xc3\xb5ukogu liige, Sotsiaalministeeriumi eakate poliitika komisjoni esimees, Eesti Ps\xc3\xbchhosotsiaalse Rehabilitatsiooni \xc3\x9chingu liige._NEWLINE_Tegutsenud paarisuhte koolitajana._NEWLINE_Avaldanud artikleid ajakirjas Sinuga.\n_START_SECTION_\nPoliitika\n_START_PARAGRAPH_\nAastatel 2009\xe2\x80\x932014 oli Haukan\xc3\xb5mm Isamaa ja Res Publica Liidu liige._NEWLINE_2014. aasta detsembris liitus ta Eesti Vabaerakonnaga. 2015. aastal kandideeris Eesti Vabaerakonna nimekirjas Riigikogu valimistel Kesklinna, Lasnam\xc3\xa4e ja Pirita valimisringkonnas (valimisringkond nr 2) ja osutus 450 h\xc3\xa4\xc3\xa4lega kompensatsioonimandaadiga valituks XIII Riigikogu koosseisu liikmeks. Ta on kuulunud Vabaerakonna juhatusse._NEWLINE_9. novembril 2018 teatas ta, et lahkub Vabaerakonnast ja kandideerib 2019. aasta Riigikogu valimistel Sotsiaaldemokraatliku Erakonna nimekirjas. Ta sai 2. valimisringkonnas 456 valija h\xc3\xa4\xc3\xa4le ning valituks ei osutunud._NEWLINE_Ta kandideerib ka 2019. aasta Euroopa Parlamendi valimistel Sotsiaaldemokraatliku Erakonna nimekirjas.'